Am letschte volle tag z'HKG simmer dänn mit em schiff uf Lantau gfahre, womer natürli als erschts ufen spielplatz gange sind. Ich han dänn mal imene beizli e chli take-away fried rice und so gholt, und dänn hämmer eus dänn am namitag mit em bus dur bergigs gländ zum sitting buddha bewegt. Dä isch mega schön  gläge, aber es ganze isch unglaublich touristisch uufzoge. Mer sind dänn mit de gondelbahn abe zude metrostation. Es isch e langi fahrt (20-30min), und für en uufpriis chame ide "crystal car" fahre, die hät eifach glaswänd und -bode. Hämmer dänn nöd gmacht, mer sind ja schliesslich CH-er und sind au scho mal seilbahn gfahre…   Zum znacht simmer dänn namal goge spaghetti ässe, und d'Simi und d'Liselotte sind  na e tour ide Temple Street goge mache währenddem ich d'Andreina is bett tah han. Die tour isch rächt erfolgriich gsii, händ si doch chöne touri-T-shirts fürd chiind poschte.